Om te Versnit is om te gee. Gewoonlik is 'n versnit 'n fyn vermenging van verskillende druiwe kultivars om tussen die beste variante 'n nuwe smaak sensasie te skep. Maar dan is daar Versnit, 'n jaarlikse vermenging van die beste Afrikaanse kunstenaars, die beste geselskap op die lowergroen grasperk van die beste wynplaas, alles vermeng met 'n glasie van die beste wyn. Oor die nege jaar van Versnit het daar ook 'n nuwe werkwoordvorm van die woord ontstaan. Nou se dae beteken "om te Versnit" ook om om te gee. Omgee vir minder bevoorregte Afrikaanse jongmense sodat dié met potensiaal met studiebeurse gehelp kan word om ook hul beste te kan bereik. Versnitvriende het soos gewoonlik op Saterdag, 18 Januarie 2020 by Rust en Vrede 'n musiek-piekniek van formaat gehou. Die wind het gewaai, ja, maar die nuus dat dit ook in die Karoo reën het dié klein ongerief mooi in perspektief gestel. Met die gewaardeerde ondersteuning van Jean Engelbrecht van Rust en Vrede en Lexus kon Versnit 2020 suksesvol plaasvind. Suksesvol nie net omdat dit weer 'n uitsonderlike geleentheid was nie, maar ook omdat die Versnitvriende weer hul harte oopgemaak het met noemenswaardige skenkings aan Atterbury Trust, sodat nog meer studente in die toekoms gehelp kan word. Alles in die gees van om te Versnit. As jy ook 'n bydrae wil maak, gebruik hierdie skakel, want ons weet jy gee ook om: https://atterburytrust.org/skenk-nou/
Die finale rondte van die gewilde jaarlikse Atterbury Nasionale Klavierkompetisie het vanjaar op 18 Oktober 2019 in die Atterbury Teater plaasgevind. Soos gewoonlik is uitnemende jong talent ten toon gestel. Dit was wonderlik om te ervaar hoe die jonger geslag hul musiektalent uitleef. Die finaal is op die teater se splinternuwe Steinway & Sons vleuelklavier gespeel. Die algehele wenner van die Atterbury Nasionale Klavierkompetisie 2019 is Qden Blaauw met Leo Huan tweede en derde was Vitske van Zyl.
Na die somervakansie is die Atterbury Trust-hoogtepunt in Januarie beslis Versnit. Gashere Louis van der Watt van Atterbury, Jean Engelbrecht van Rust en Vrede en die gewaardeerde borg Calvyn Hamman van Lexus het uitgenooide gaste op die pragtige lowergroen grasperk van Rust en Vrede welkom geheet in die laatmiddag sonskaduwee van Stellenbosch se asemrowende Helderberg. Nataniël het vir die eerste keer Versnit se uitgelese gaste soos Minki van der Westhuizen, Deon Meyer, Victor Matfield, Jean de Villiers en besigheidsleiers soos Laurie Dippenaar, Jannie Mouton, Whitey Basson, Johan van Zyl, Paul Harris en GT Ferreira met sy unieke vertoning en pragtige kostuums vermaak. Karen Zoid het die gehoor na hul asems laat snak met haar robuuste "mashup" van Annelie van Rooyen se Neem my op vlerke en Metallica se Enter Sandman. Die kitaarkenner Loki Rothman het allerhande klanktruuks op sy kitaar uitgehaal. Theuns Jordaan, Charl du Plessis, Corlea en Ricus Nel het opgetree en die gaste vermaak met van hul bekende nommers en ou gunstelinge uit die breë musiekwêreld. Die Versnit Orkes met net die heel beste plaaslike talent soos Matthys Maree, Mauritz Lotz, David Klassen en Denny Lalouette het soos gewoonlik hul begeleiding met oorgawe gelewer. Versnit 2019 was voorwaar 'n voorkeur samekoms van sang, samesyn en, natuurlik, 'n heerlike glasie wyn. Versnit se doelwit is om fondse in te samel vir Atterbury Trust sodat ons nog meer kinders kan help om ná skool verder te studeer. Klik hier vir meer inligting oor hoe om te skenk, want ons weet jy gee ook om
Atterbury Nasionale Klavierkompetisie 2018
Vanjaar se kompetisie was weer 'n viering van uitstaande talent en uitnemendheid. 'n Totaal van 41 deelnemers, 'n allemintige 19 van hulle jonger as 12 jaar, voorspel groot dinge vir die toekoms van die kompetisie. Baie geluk aan die 18-jarige Colette du Toit, 'n Affie van Pretoria wat sedert 2011 nog elke jaar deelgeneem het, en wat vanjaar in die middel van haar matriekeksamen vasgebyt het en hierdie gesogte kompetisie vir jong pianiste gewen het.